﻿﻿ ময়মনসিংহে ছেলে-মেয়েকে খুন করলো পাষন্ড বাবা - খবর তরঙ্গ
ময়মনসিংহে ছেলে-মেয়েকে খুন করলো পাষন্ড বাবা
ময়মনসিংহ সদর উপজেলার দাপুনিয়া ইউনিয়নের সোহেলী গ্রামে দুই শিশু ছেলে-মেয়ে পাঁচ বছর বয়সী ঐশি ও পাঁচ মাস বয়সী রুমানকে খুন করেছে তারই পাষন্ড বাবা অলি উল্লাহ।
মঙ্গলবার দুপুরে পুলিশী জিজ্ঞাসাবাদে এ হত্যাকান্ডের দায় স্বীকার করেছে ঘাতক বাবা অলি উল্লাহ। পরে তাকে আটক করেছে পুলিশ। কোতোয়ালী মডেল থানার সহকারী পুলিশ সুপার (এএসপি) আব্দুর রশিদ এ ঘটনার সত্যতা নিশ্চিত করেন।
কোতোয়ালী মডেল থানা পুলিশ জানায়, সোমবার রাতে মা ও দাদীর’র সঙ্গে ঘুমিয়েছিল ৫ মাস বয়সী রুমান ও ৬ বছর বয়সী ঐশী । পরে ওই রাত আড়াইটার দিকে বাড়ির পাশের একটি পুকুর থেকে ছেলে রুমানের এবং মঙ্গলবার সকাল ১০ টার দিকে একই পুকুর থেকে জাল ফেলে মেয়ে ঐশির লাশও উদ্ধার করা হয় ।
খবর পেয়ে মঙ্গলবার সকাল ১১টার দিকে ঘটনাস্থল থেকে লাশ দুটি উদ্ধার করে ময়নাতদন্তের জন্য ময়মনসিংহ মেডিকেল কলেজ হাসপাতালে পাঠায় পুলিশ।
কোতোয়ালী মডেল থানার সহকারী পুলিশ সুপার (এএসপি) আব্দুর রশিদ জানান, ধারণা করা হয়েছিল তাদের পরিকল্পিতভাবে হত্যা করা হয়েছে। অবশেষে ঘাতক বাবা অলিউল্লাহই পুলিশী জিজ্ঞাসাবাদে স্বীকার করেছেন তিনিই তার দু’শিশুকে হত্যা করেছেন।
ঘাতক বাবাকে আটক করা হয়েছে ও এ ঘটনায় মামলা দায়েরের প্রস্তুতি চলছে বলে জানান তিনি।